

**REPUBLIKA HRVATSKA**

**DRŽAVNO ODVJETNIŠTVO REPUBLIKE HRVATSKE**

**Zagreb, Gajeva 30a**

Broj: P-196/2024-11

Zagreb, 5. studeni 2024.

Na temelju članka 10. i 11. Uredbe o raspisivanju i provedbi javnog natječaja i internog oglasa u državnoj službi (Narodne novine broj 78/17, 89/19, 155/23; dalje Uredba) te objavljenog javnog natječaja 18. listopada 2024. u Narodnim novinama broj: 120/2024, za prijam u državnu službu na neodređeno vrijeme na radno mjesto  voditelja Odjeljka općih i tehničkih poslova - 1 izvršitelja/ice, oglašava se sljedeća:

O B A V I J E S T

I. Testiranje kandidata koji su podnijeli pravovremene i uredne prijave te ispunjavaju formalne uvjete održat će se

u prostorijama Državnog odvjetništva Republike Hrvatske, Zagreb, Gajeva 30A,  
**dana 14. studenog 2024. godine (četvrtak), s početkom u 9,00 sati.**

II. Testiranju mogu pristupiti samo osobe koje se smatraju kandidatima sukladno članku 10. Uredbe.

III. Testiranju mogu pristupiti oni kandidati koji pravovremeno dođu u zakazani dan i vrijeme iz točke I. ove obavijesti te dokažu svoj identitet važećom identifikacijskom ispravom.

IV. Sadržaj, način i pravila testiranja kandidata te pravni izvori za pripremu kandidata za testiranje objavljeni su na web stranici Državnog odvjetništva Republike Hrvatske istovremeno s objavom natječaja.

Kandidati će pristupiti pisanoj provjeri poznavanja organizacije i načina rada u državnom odvjetništvu u trajanju od trideset minuta – pisani test sastavljen od 10 pitanja, na kojem je moguće ostvariti od 0 do 10 bodova.

Nakon toga će kandidati koji su ostvarili najmanje 5 bodova na prethodnoj provjeri pristupiti provjeri znanja rada na računalu (znanje rada u Microsoft Wordu i Excelu), na kojoj je moguće ostvariti od 0 do 10 bodova.

Smatra se da je kandidat koji je ostvario najmanje 5 bodova u provjeri znanja na računalu, zadovoljio na tom dijelu testiranja.

V. Razgovori (intervjui) s Komisijom održat će se po završetku testiranja, o čemu će kandidati koji su zadovoljili na testiranju biti obaviješteni.

VI. Kandidat koji nije pristupio testiranju više se ne smatra kandidatom u postupku.

VII. Glavnom državnom odvjetniku Republike Hrvatske Komisija dostavlja izvješće o provedenom postupku koje potpisuju svi članovi Komisije.

VIII. Izabranom kandidatu/kandidatkinji dostavlja se obavijest o izboru, a radi dostave uvjerenja o zdravstvenoj sposobnosti za obavljanje poslova radnog mjesta, uvjerenja nadležnog suda da se protiv njega ne vodi kazneni postupak i izvornika isprava dostavljenih uz prijavu.

IX. Za najboljeg kandidata Državno odvjetništvo Republike Hrvatske, sukladno odredbi članka 122. stavak 3. Zakona o državnom odvjetništvu (Narodne novine, broj: 67/18 i 21/22), podnosi zahtjev za provedbu temeljne sigurnosne provjere nadležnoj sigurnosno-obavještajnoj agenciji. Sigurnosna provjera provodi se sukladno zakonu kojim se uređuje provođenje sigurnosnih provjera.

X. Nakon dostave navedenog uvjerenja te rezultata provjere, Glavni državni odvjetnik Republike Hrvatske donosi rješenje o prijmu u državnu službu na neodređeno vrijeme izabranog kandidata/kandidatkinje, koje se dostavlja kandidatima javnom objavom na web stranici Ministarstva pravosuđa, uprave i digitalne transformacije.

KOMISIJA ZA PROVEDBU JAVNOG NATJEČAJA